大滌洞天留題
作者：曹誠明
朝代：宋

paragraphs: 好風吹我來洞天，雲山九折相回旋。
蒼虬綰結鎖清潤，翠蛟飛舞鳴潺湲。
一從大滌豁心目，披蒙躡徑登來賢。
棲真亭結翠微頂，臨風一嘯卑塵寰。
鳳鳴曉靄群籟息，龍眠夜月山雲連。
雙臺疊翠鎖空洞，危峰屹柱嶄蒼煙。
金堂玉室亙萬古，蘭林蕙帳餘千年。
三更雨滴傍簷石，六月秋生飛玉泉。
瀹泉烹玉雋餘味，但覺兩腋如飛仙。